ตลท.ปรับเกณฑ์เฟ้นหุ้นเข้าตลาด
ตลท.ปรับเกณฑ์คัดเลือกหุ้นในดัชนี SET50-SET100 เป็นราคาย้อนหลัง 3 เดือน
30 ส.ค. 2553

ตลท.ปรับเกณฑ์คัดเลือกหุ้นในดัชนี SET50-SET100 เป็นราคาย้อนหลัง 3 เดือน
นางเกศรา มัญชุศรี ผู้ช่วยผู้จัดการ สายงานการตลาด ตลาดหลักทรัพย์แห่งประเทศไทย (ตลท.)เปิดเผยว่าตลาดหลักทรัพย์ฯ จะปรับปรุงเกณฑ์การคัดเลือกตัวหุ้นที่ใช้คำนวณดัชนี SET50 และ SET100 จากเดิมที่ใช้ข้อมูลมูลค่าหลักทรัพย์ตามราคาตลาด (มาร์เก็ตแคป) เฉลี่ยต่อวันย้อนหลัง 12 เดือน มาเป็น ย้อนหลัง 3 เดือนแทน เพื่อให้ข้อมูลทันสมัยและดัชนีสามารถสะท้อนความเคลื่อนไหวของภาวะตลาดที่เป็นปัจจุบันมากยิ่งขึ้น ส่วนหลักการอื่นๆ ไม่เปลี่ยนแปลง ไม่ว่าจะเป็นเกณฑ์การคัดเลือกด้านสภาพคล่องของ หลักทรัพย์หรือเกณฑ์อื่นๆ  ทั้งนี้ หลักเกณฑ์ใหม่จะเริ่มใช้ในการคัดเลือกหลักทรัพย์เพื่อรวมคำนวณในดัชนีSET50 และ SET100 สำหรับรอบครึ่งปีแรกประจำปี 2554 เป็นต้นไป โดยจะประกาศรายชื่อหลักทรัพย์ที่คำนวณตามเกณฑ์ใหม่ในเดือนธันวาคม 2553 "หากภาวะตลาดมีความผันผวนมาก จะทำให้ค่าเฉลี่ยย้อนหลัง 12 เดือน ของมูลค่าหลักทรัพย์ตามราคาตลาดอาจมีความแตกต่างจากข้อมูลปัจจุบันได้ ดังนั้น การปรับปรุง เกณฑ์การคัดเลือกในครั้งนี้จึงช่วยให้ดัชนีสะท้อนภาพตลาดได้ดีขึ้น รวมทั้งยังเป็นไปในแนวเดียวกับวิธีปฏิบัติในต่างประเทศนอกจากนี้ จากการสอบถามผู้ใช้งานดัชนีบางส่วน ก็ได้รับความเห็นว่าการปรับปรุงเกณฑ์ดังกล่าวน่าจะทำให้การคัดเลือกหลักทรัพย์สะท้อนสภาพการณ์ปัจจุบันได้ดีขึ้น " นางเกศรากล่าว